*****

ΚΑΝΟΝΙΣΜΟΣ (ΕΟΚ) αριθ. 1247/84 ΤΗΣ ΕΠΙΤΡΟΠΗΣ

της 4ης Μαΐου 1984

που τροποποιεί τους κανονισμούς (ΕΟΚ) αριθ. 1105/68 και (ΕΟΚ) αριθ. 2793/77 περί των λεπτομερειών παροχής των ενισχύσεων στο αποκορυφωμένο γάλα που προορίζεται για τη διατροφή των ζώων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 856/84 (2), και ιδίως το άρθρο 10 παράγραφος 3,

Εκτιμώντας:

ότι ο κανονισμός (ΕΟΚ) αριθ. 986/68 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 867/84 (4), καθορίζει τους γενικούς κανόνες για τη χορήγηση ενισχύσεων στο αποκορυφωμένο γάλα και το αποκορυφωμένο γάλα σε σκόνη που προορίζονται για τη διατροφή των ζώων·

ότι ο κανονισμός (ΕΟΚ) αριθ. 1105/68 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 882/82 (6), προβλέπει τη χορήγηση ενισχύσεων για το υγρό αποκορυφωμένο γάλα που προορίζεται για τη διατροφή των μόσχων·

ότι η παραγωγή του υγρού αποκορυφωμένου γάλακτος χαρακτηρίζεται από μια εποχιακή ανάπτυξη· ότι, λαμβανομένων υπόψη των διαρθρώσεων χρησιμοποιήσεως, καθίσταται αναγκαία η εγγύηση, καθ' όλη τη διάρκεια του έτους, του εφοδιασμού με γάλα υπό υγρά μορφή· ότι για το λόγο αυτό είναι σκόπιμο να προβλεφθεί εντός ορισμένων ορίων μια ενίσχυση για το αποκορυφωμένο γάλα σε σκόνη που παρασκευάζεται και αποθηκεύεται κατά τη διάρκεια μιας πλεονασματικής περιόδου, το οποίο υφίσταται ανασύσταση υπό υγρά μορφή και χρησιμοποιείται σύμφωνα με τους όρους του κανονισμού (ΕΟΚ) αριθ. 1105/68·

ότι ο κανονισμός (ΕΟΚ) αριθ. 2793/77 της Επιτροπής (7), όπως τροποποιήθηκε τελευταία από τον κανονισμό (ΕΟΚ) αριθ. 975/84 (8), προβλέπει επίσης τις λεπτομέρειες παροχής μιας ειδικής ενίσχυσης για το υγρό αποκορυφωμένο γάλα που προορίζεται για τη διατροφή των ζώων πλην των νεαρών μόσχων· ότι υπάρχει λόγος, κατά συνέπεια, να προσαρμοστούν οι διατάξεις αυτού του κανονισμού προκειμένου να επιτραπεί η ίδια δυνατότητα στα πλαίσια της διατροφής των άλλων ζώων·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1105/68 τροποποιείται ως εξής:

1. Προστίθεται το ακόλουθο άρθρο 1α:

«Άρθρο 1α

1. Το αποκορυφωμένο γάλα σε σκόνη που αναφέρεται στο άρθρο 1 του κανονισμού (ΕΟΚ) αριθ. 986/68, το οποίο ανταποκρίνεται στους όρους που αναφέρονται στο άρθρο 1 του κανονισμού (ΕΟΚ) αριθ. 1725/79 της Επιτροπής (1) και ελέγχεται σύμφωνα με τις διατάξεις αυτού του τελευταίου κανονισμού, με εξαίρεση το βουτυρόγαλα σε σκόνη και το αποκορυφωμένο γάλα σε σκόνη που προέρχεται από δημόσια αποθέματα, επωφελείται επίσης της ενίσχυσης, όταν πωλείται υπό υγρά μορφή στους κτηνοτρόφους για τη διατροφή των ζώων.

2. Η ενίσχυση που αναφέρεται στην παράγραφο 1 μπορεί να χορηγηθεί μόνο για τις ποσότητες του υγρού γάλακτος που λαμβάνεται με αυτό τον τρόπο, οι οποίες δεν υπερβαίνουν το 20 % των ποσοτήτων του αποκορυφωμένου γάλακτος που αναφέρεται στο άρθρο 1, οι οποίες πωλούνται από το γαλακτοκομείο στους κτηνοτρόφους κατά τη διάρκεια του προηγούμενου ημερολογιακού έτους.

3. Το ύψος της ενίσχυσης καθορίζεται σε 61 ECU ανά 100 χιλιόγραμμα αποκορυφωμένου γάλακτος σε σκόνη που χρησιμοποιείται σύμφωνα με τις παραγράφους 1 και 2.

4. Οι διατάξεις που εφαρμόζονται στο αποκορυφωμένο γάλα στα πλαίσια του παρόντος κανονισμού εφαρμόζονται στο αποκορυφωμένο γάλα σε σκόνη που πωλείται υπό υγρά μορφή που αναφέρεται στην παράγραφο 1.

5. Το γαλακτοκομείο που κάνει χρήση των διατάξεων του παρόντος άρθρου:

- δεν μπορεί να πωλήσει, για μια περίοδο τεσσάρων εβδομάδων μετά την έναρξη των εργασιών που αναφέρονται στην παράγραφο 1, αποκορυφωμένο γάλα σε σκόνη σε έναν οργανισμό παρεμβάσεως,

- πληροφορεί τον οργανισμό ελέγχου για την ημερομηνία ενάρξεως αυτών των εργασιών πριν αρχίσει τις εργασίες που αναφέρονται στην παράγραφο 1.

(1) ΕΕ αριθ. L 199 της 7. 8. 1979, σ. 1.»

2. Το άρθρο 10 αντικαθίσταται από το ακόλουθο κείμενο:

«Άρθρο 10

Τα κράτη μέλη λαμβάνουν τα απαραίτητα μέτρα για να εξασφαλιστεί ο έλεγχος σχετικά με τη συμπλήρωση των προϋποθέσεων που επιβάλλονται για τη χορήγηση των ενισχύσεων και για να εγγυηθούν ότι η επίδραση αυτής της ενίσχυσης αντανακλά στο στάδιο της εκμετάλλευσης.»

Άρθρο 2

Ο κανονισμός (ΕΟΚ) αριθ. 2793/77 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

«Άρθρο 1

1. Χορηγείται ειδική ενίσχυση:

- για το αποκορυφωμένο γάλα που αναφέρεται στο άρθρο 2 παράγραφος 1 στοιχεία α) και β) του κανονισμού (ΕΟΚ) αριθ. 986/68, εάν χρησιμοποιείται για τη διατροφή ζώων εκτός από τους νεαρούς μόσχους,

- για το αποκορυφωμένο γάλα σε σκόνη που αναφέρεται στο άρθρο 1 του κανονισμού (ΕΟΚ) αριθ. 986/68, το οποίο ανταποκρίνεται στους όρους που αναφέρονται στο άρθρο 1 του κανονισμού (ΕΟΚ) αριθ. 1725/79 της Επιτροπής (1) και ελέγχεται σύμφωνα με τις διατάξεις αυτού του κανονισμού, με εξαίρεση το βουτυρόγαλα σε σκόνη και το αποκορυφωμένο γάλα σε σκόνη που προέρχεται από δημόσια αποθέματα, όταν πωλείται υπό υγρά μορφή για τη διατροφή ζώων εκτός από τους νεαρούς μόσχους, υπό τον όρο ότι:

α) οι ποσότητες που λαμβάνονται κατ' αυτό τον τρόπο δεν υπερβαίνουν το 20 % της ποσότητας του αποκορυφωμένου γάλακτος που αναφέρεται στην πρώτη περίπτωση, το οποίο πωλείται από το γαλακτοκομείο στους κτηνοτρόφους κατά το προηγούμενο ημερολογιακό έτος· και

β) το γαλακτοκομείο που κάνει χρήση αυτής της δυνατότητας δεν πωλεί, για μια περίοδο τεσσάρων εβδομάδων μετά την έναρξη των εργασιών που αναφέρονται στην προαναφερόμενη περίπτωση, αποκορυφωμένο γάλα σε σκόνη σ' έναν οργανισμό παρεμβάσεως και, πριν αρχίσει αυτές τις εργασίες, πληροφορεί τον οργανισμό ελέγχου για την ημερομηνία ενάρξεως αυτών.

2. Το ύψος της ενίσχυσης καθορίζεται σε:

- 9,1 ECU ανά 100 χιλιόγραμμα αποκορυφωμένου γάλακτος που αναφέρεται στην παράγραφο 1 πρώτη περίπτωση,

- 91 ECU ανά 100 χιλιόγραμμα αποκορυφωμένου γάλακτος σε σκόνη το οποίο χρησιμοποιείται σύμφωνα με την παράγραφο 1 δεύτερη περίπτωση.

3. Οι διατάξεις που εφαρμόζονται στο αποκορυφωμένο γάλα στα πλαίσια του παρόντος κανονισμού εφαρμόζονται στο αποκορυφωμένο γάλα σε σκόνη που πωλείται υπό υγρά μορφή, το οποίο αναφέρεται στην παράγραφο 1 δεύτερη περίπτωση.

4. Για την εφαρμογή του παρόντος κανονισμού, 100 λίτρα αποκορυφωμένου γάλακτος εξομοιούνται με 103 χιλιόγραμμα αποκορυφωμένου γάλακτος.

5. Με την επιφύλαξη ενδεχομένων αναγκαίων προσαρμογών του επιπέδου της ενίσχυσης, το καθεστώς της ειδικής ενίσχυσης που προβλέπεται στην παράγραφο 1 πρώτη περίπτωση εφαρμόζεται για περίοδο η οποία δεν μπορεί να τελειώσει παρά δύο χρόνια, το νωρίτερο, μετά από την ημερομηνία κατά την οποία μια αντίστοιχη προειδοποίηση, που θα αποφασισθεί σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68, θα δημοσιευθεί στην Επίσημη Εφημερίδα των Ευρωπαϊκών Κοινοτήτων.

(1) ΕΕ αριθ. L 199 της 7. 8. 1979, σ. 1.»

2. Το άρθρο 8 αντικαθίσταται από το ακόλουθο κείμενο:

«Άρθρο 8

Τα κράτη μέλη λαμβάνουν τα απαραίτητα μέτρα για να εξασφαλιστεί ο έλεγχος σχετικά με τη συμπλήρωση των προϋποθέσεων που επιβάλλονται για τη χορήγηση των ενισχύσεων και για να εγγυηθούν ότι η επίδραση αυτής της ενίσχυσης αντανακλά στο στάδιο της εκμετάλλευσης.»

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Μαΐου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 90 της 1. 4. 1984, σ. 10.

(3) ΕΕ αριθ. L 169 της 18. 7. 1968, σ. 4.

(4) ΕΕ αριθ. L 90 της 1. 4. 1984, σ. 29.

(5) ΕΕ αριθ. L 184 της 29. 7. 1968, σ. 24.

(6) ΕΕ αριθ. L 103 της 17. 4. 1982, σ. 7.

(7) ΕΕ αριθ. L 321 της 16. 12. 1977, σ. 30.

(8) ΕΕ αριθ. L 99 της 11. 4. 1984, σ. 7.